Ettepanek Tabasalu ja Muraste Põhikoolide asjas.

Harku Valla Kodanike Ühenduste fraktsioon teeb ettepaneku muuta tegevuskava p.5 alapunkte 5a ja 5b ning sõnastada need alljärgnevalt.

5a Tabasalu Ühisgümnaasium reorganiseerimine Tabasalu Põhikooliks ja kooli hoone rekonstrueerimine kaasaegseks koolimajaks.

5b Muraste kooli reorganiseerimine Muraste Põhikooliks ja kooli hoonele selleks vajalikus mahus juurdeehituse rajamine.

Meie valla igaaastaselt suurenev koolilaste arv nõuab ühe kooli suuremaks ehitamist. Tänane Harku valla ees seisev valik on, kas ehitada Tabasallu lisaks olemasolevale Tabasalu Ühisgümnaasiumi ja riigi poolt ehitatavale Tabasalu riigigümnaasiumi hoonele veel üks pea samas mahus koolihoone või ehitada Muraste koolile juurdeehitus ning teha Muraste kool 9-klassiliseks põhikooliks. Sisulist argumentatsiooni kolmanda koolihoone ehitamise toetuseks Tabasallu ei ole kunagi esitatud ei suulises ega kirjalikus vormis ning seda ei leia ka tegevuskavas. Tegemist on vallavalitsuse kavaga, mis selgelt ei ühti kogukonna sooviga. Idee luua tänas Tabasalu Ühisgümnaasiumi amortiseerunud koolimaja baasil ülevallaline progümnaasium, kuhu asub õppima 6 – 9 paralleeli kolmandat kooliastet ei ole pälvinud toetust ka ei pedagoogide, kasvatusteadlaste ega lastevanemate hulgas. Selgelt eelistatumaks variandiks on kahe kodulähedase põhikooliga koolisüsteem, kus lastele säilib üle valla võimalus käia ka kolmandas kooliastmes oma kodulähedases koolis.

Plaan laiendada Muraste kool põhikooliks on saanud väga tugeva toetuse eelmisel õppeaastal läbi viidud Muraste kooli lastevanemate seas korraldatud esinduslikul küsitlusel. Muraste kooli laiendamist põhikooliks toetab 95,3 % küsitlusele vastanutest.

Olulise teemana tuleb ka välja tuua Muraste kooli lastevanemate soovimatus oma laste õpingute jätkamise kohta Tabasalu Ühisgümnaasium. Üle poolte lapsevanematest seda ei soovi.

Muraste kooli 9-klassiliseks laiendamist toetab samuti Muraste kooli hoolekogu, Vääna-Jõesuu kool ja Vääna Mõisakool. Seega on selle kava poolt kõik selle valla osa haridusasutused, mida Muraste Põhikool asub tulevikus teenindama.

Samuti mõjub valla hariduselule kahe võrde põhikooli pidamine positiivselt – tekib nii positiivne konkurents kui valikuvõimalus. Kaks põhikooli meie vallas on kasulik meie mõlemale koolile.

Plaani teine osa on tänase Tabasalu Ühisgümnaasiumi hoone rekonstrueerimine moodsaks kaasaegseks põhikooliks. Ajaliselt peaks see toimuma pärast Muraste kooli laiendaist põhikooliks.

Ettepanekule on lisatud eelmisel õppeaastal Muraste lapsevanemate hulgas läbi viidud küsitluse kokkuvõte, küsitluse tulemused ja Muraste hoolekogu seisukoht.

Harku Valla Kodanike Ühenduse fraktsiooni nimel

Priit Kotkas